khistorydata/jeongjo-sjw-relations huggingface dataset:
정조 9년
徐龍輔啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
徐龍輔啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于徐龍輔曰。頒敎文赦句添入。
정조 9년
徐龍輔啓曰。頒敎文中。赦句添入事。命下矣。大提學吳載純方在闕中。使之添入之意。敢啓。傳曰。知道。
정조 9년
徐龍輔啓曰。頒敎文中。赦句添入事。命下矣。某罪以下宥之乎。敢稟。傳曰。雜犯死罪以下。竝宥。
정조 9년
傳于徐龍輔曰。禮房承旨入侍。
정조 9년
徐龍輔啓曰。檢閱尹行任。卽爲牌招入直。何如。傳曰。允。
정조 9년
徐龍輔啓曰。來十一日文臣殿講及輪對。以頒敎相値。當爲頉稟。而矇然入稟。致有爲之之命。臣等誠有不審之失。惶恐待罪。而殿講及輪對。何以爲之乎。敢稟。傳曰。殿講及輪對停。爾等推考。
정조 9년
以咸鏡監司分等加分事狀啓。傳于徐龍輔曰。依狀請施行事。令廟堂分付。
정조 9년
以大司憲洪檢牌不進推考傳旨。傳于徐龍輔曰。引避臺諫。皆於違牌傳旨踏下。處義宜無異同。一體許遞。
정조 9년
以承旨安聖彬等削職傳旨。傳于徐龍輔曰。其中李惠祚。不待別白傳敎。只憑司謁口傳。擅自措辭書頒。固有不審之失。此槪生疎所致。與安聖彬差異。削職過矣。以罷職付標以入。
정조 9년
以承旨有闕政事取稟。傳于徐龍輔曰。爲之。
정조 9년
以監察茶時啓辭。傳于徐龍輔曰。知道。在外人員許遞。今日政差出。
정조 9년
有政。吏批。判書未差。參判李敬養進。參議黃昇源病。右副承旨徐龍輔進。啓曰。判書未差。參議黃昇源病不來。小臣獨政未安。何以爲之。敢稟。傳曰。仍爲之。又啓曰。星州牧使今當差出。而物衆地大。素稱難治。不可不擇差。同道及他道有聲績。已準限未準限守令。竝擬。何如。傳曰。允。以尹蓍東李文源趙鼎鎭金夢華爲承旨。柳烶爲監察。金履鐸爲星州牧使。
정조 9년
再政。以金頤柱爲大司憲。李度默爲大司諫。洪宗藎爲司諫。李東郁爲執義。宋景煥爲掌令。李崇運爲持平。徐有防爲戶曹參判。金履容爲敦寧都正。韓弘裕爲尙衣主簿。沈鉁爲密陽府使。金尙集爲兵曹參判。
정조 9년
三政。以李東泰爲承旨。李集星爲永川郡守。鄭必淳爲鎭安縣監。李海敷爲宗廟令。洪益烈爲溫陽郡守。金思羲爲工曹佐郞。李厚老爲新昌縣監。趙命喆爲社稷令。李在阮爲禁府都事。朴升壽爲北部都事。
정조 9년
傳于趙鼎鎭曰。此時守令。不可不擇差。今日政。各別擇擬。與未下直守令。皆令明日辭朝。道伯之未辭朝人。亦令不多日內辭朝。
정조 9년
傳于趙鼎鎭曰。左副承旨許遞。
정조 9년
承旨前望單子入之。李邦榮落點。
정조 9년
趙鼎鎭啓曰。新除授右副承旨金夢華。時在慶尙道善山地。乘馹上來事下諭。何如。傳曰。向來崔光璧陞資之後。曾經宮銜。時在堂下者。又有此一人。而今政適入承宣望。俄已點下。而夙夜之任。勢難等待其上來。許遞。待實職窠備擬。使之上來肅命。
정조 9년
趙鼎鎭。以弘文館言啓曰。副校理金方行疏批已下。卽爲牌招察任。何如。傳曰。允。
정조 9년
以副校理金方行牌不進罷職傳旨。傳于趙鼎鎭曰。只推。
정조 9년
徐龍輔。以吏曹言啓曰。今此社稷宗廟告由祭大祝。以侍從塡差。而時無職名人。令該曹口傳付軍職。何如。傳曰。允。
정조 9년
徐龍輔。以兵曹言啓曰。因訓將所奏。武藝出身久勤一窠。以履歷邊將中變通差出事。命下矣。臣與訓將爛熳相議。則上土僉使。雖在邊地。而無甚關緊。不必以履歷差送。以此移作久勤窠。似合事宜云。而係是官制變通。上裁。何如。傳曰。依草記施行。
정조 9년
以慶尙監司狀啓。四月令薦新生竹笋。節候尙早。姑未萌芽。限內不得封進。惶恐待罪事。傳于徐龍輔曰。勿待罪事。回諭。
정조 9년
禁府啓目。河東前府使李尙烈。晉州前營將閔致協等原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。竝只議處。何如。判付啓。依允。
정조 9년
禁府啓目。丹陽前郡守黃檃原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 9년
禁府啓目。巨濟前府使李琦鉉原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 9년
行司直鄭尙淳疏曰。伏以。惟天惟祖宗。保佑我邦家。幸發伏莽之寇。快施肆市之典。逆孼凶豎。次第伏法。輿憤少洩。縟儀將擧。臣民慶忭。曷有其極。仍念臣百無肖似。濫蒙洪造。前後踐歷。罔非踰分。而至於守禦之任。尤非如臣疎迃。所可堪承。而怵分畏義。黽勉供職。歲且周矣。觸事昏憒。自知不稱。而每荷聖度之包容。倖逭郵罰之遄加。居常愧懼。寢食靡寧。況自昨春。一經類中之證。多般藥餌。雖不至於病癈。或値換序之際。輒有復發之漸。言語蹇澁。精神昏眩。簿書酬應。亦不以時。小大事務。每致遺忘。本營雖稱閑局。戎務不容尸曠。以臣目下病情。實難一日虛縻。且臣之區區所自期者。惟在於筋力報效。而若不趁今療治。漸至癃衰。則亦無以殫竭微勞。以公以私。一遞之意。耿結于中。玆敢疾聲呼籲於天地父母之前。伏乞聖明。俯賜矜諒。特許鐫改。俾得安意調將。以卒生成之澤。千萬幸甚。臣無任屛營祈懇之至。答曰。省疏具悉。卿其勿辭。調理行公。
정조 9년
大司諫李義行疏曰。伏以。噫嘻。痛矣。亂逆之變。何代無之。而豈有若近日之層生疊出。愈出愈憯者哉。斗恭之凶言。又發夏賊之所不道。瑮福之陰圖。亦出純榮之所不敢。則詬天射日之凶。傳襲已著。讎國禍家之計。由來有漸。幸賴神人共憤。妖領就磔。祚運靈長。駭機早發。一月之間。兩獄底定。環東土數千里含生之倫。莫不始而沬血。終而慶忭。皆以爲凶逆誅矣。亂賊平矣。若可以更無可憂者也。然而臣愚死罪。竊有所隱憂長慮。不能無餘憾焉。今番諸逆。夫豈一朝一夕之故也哉。窮千古亘萬世。豈有如夏賊之窮凶極逆。而适雲之律。猶未盡施。故恭逆之變出焉。有國家有朝廷。未有如國榮樂純之貪天負國。而孥戮之典。尙未克行。故福榮之變出焉。至於瑮衡洋采之千兇萬惡。綢繆醞釀者。無非福榮之爲窩窟。則此皆王章一失。流弊無躬者也。今又斗恭則不用夏賊之例。福榮則減於瑮洋之律。臣竊以爲凶逆之未果誅也。亂逆之未果平也。嗚呼。朝廷之有懲討。如田畝之去𦵧莠。不可以不猛也。亦不可以不盡也。不猛則無以振王綱而靖世道。不盡則無以杜禍萌而絶亂本。臣之復叨是職。亦四年之久。而其間懲討之擧。依舊縱弛。元惡巨魁。尙在故紙。而不唯不一允從。反多輕減其律。或移置近畿。或出處陸土。如是而尙可望世道之靖而亂本之絶乎。以是之故。近來掌獄之臣。亦多有疎漏之擧。傅輕之失焉。當夏賊變出之日。不卽力辭爭執。究覈其情節。終又誅止其身。寬緩其刑典。及夫數朔之後。聖敎截嚴。則在廷大小之臣。始乃如夢醒覺。張目大談。有若義理之追後較重者然。此已萬萬寒心。而今以福榮事言之。豈有出萬金營巢穴。取凶黨謀擧兵。而但用知情之律者哉。以其結案。觀於律名。大不相襯。實爲失刑。伊時參鞫諸臣。何無一言及此。而竟議以此律歟。臣於此。尤爲之慨然也。臣於見職。曾是僨誤之地。年前薄竄。尙切感惶。春間暫帶。未暴情懇。而臺端一步。鐵限已久。今豈敢以言官自處。復事陳列。而事關誅討。義重沐浴。玆敢略貢憂憤。冀降允兪。臣謂夏斗兩賊。亟施适雲已行之律。福榮亦施孥籍之典。斷不可已也。毋論新舊。凡三司所請諸啓。皆輿情之久憤。一國之公議也。伏願聖明。一竝允許。快振王綱。永杜禍萌。使誅凶平亂之政。期有遠效焉。顧臣區區私義。有不暇張皇煩瀆。而連日違召。罪積逋慢。仍乞天地父母。俯賜諒察。亟削臣職。以安私分。兼治臣罪。以肅朝綱。千萬幸甚。臣無任激切屛營之至。答曰。省疏具悉。懲討事。前已悉諭。爾之情勢似然。本職許遞。
정조 9년
副校理金方行疏曰。伏以。天佑宗祊。景祿無疆。凶逆伏法。王章夬伸。大庭之縟儀將擧。臣民之忭蹈曷已。仍伏念臣。聖世之一棄物耳。滓釁深重。情地危苦。瞻望宸極。有足莫進。眷顧周行。無面可顯。惟有托形樵牧。畢命松楸。庶無負再造之聖恩者。區區志願。蓋不外此。不自意誤恩復加。除旨荐辱。容光所燭。閭井動色。臣手捧恩誥。且驚且泣。誠不知所以爲心也。嗚呼。臣之一身。皆殿下之賜也。丁酉之誣。巧於貝錦。而殿下旣昭雪之。戊戌之禍。迫於眉睫。而殿下又拯救之。己亥以後。駴機闖發。醜詆隨集。爲虀爲粉。理所必至。而殿下於臣。一念隱惻。百般全保。喣噓而長之。不啻枯木而華滋。湔滌而拔之。居然墨池而雪嶺。則臣身之一毛一髮。蓋莫非聖澤也。臣之事殿下幾年。曾未有片言寸能。仰結一日之知遇。而仁恩曲造。殆若獨偏於臣身。豈臣微末。足槪聖衷。特以臣父之故。不忍終棄其孤。前後存錄。輒出特恩。所蒙知眷。與天無極。臣莊誦恩語。何日忘之。雖使臣探蹈陽火。糜碎身軀。不足爲萬一之塞。而世世銘鏤。欲報罔極云者。亦不能喩臣此心也。臣之始叨見職也。拚棄廉隅。冒沒出肅者。蓋亦出於一謝恩命。粗伸義分之忱。而伊後恩除之下。寧犯違傲之罪。不敢復爲冒進之計者。誠以鐵限自如。株守難變故耳。迺殿下不加鈇鉞之誅。山恩海德。愈往愈摯。除命馹召。逐月斯降。在臣今日之義。惟當他不暇顧。竭蹶趨承。仰覲逖違之耿光。叩謝不世之隆渥。然後退塡溝壑。歌詠聖德。卽臣之至幸大願也。第伏念臣。罪衅旣深。身名已隳。天日之明。雖燭其無辜。而十手之指點尙嚴。雨露之澤。雖盡其灑濯。而三司之防限甚峻。德意非不融釋。而誣衊依舊未白。纍纍然作明時之僇人。不堪復齒搢紳之列。久矣。今若憑恃寵靈。夤緣僥倖。敢爲媒進之計。則大度藏疾。雖或不棄。臣獨何心。能不自愧乎。抑臣竊有所悲恨於心者。士生斯世。得君而致用者。智愚賢不肖之所同願也。況今大明中天。萬物咸覩。至化陶甄。寸長畢錄。擧懷奮發之心。咸切慕用之忱。而臣旣忝世祿之裔。不幸遭罹罔測。名行僇辱。曾不能效力於管蒯之末。少答涓埃之報。而狗馬之齒。五十已迫。憂畏成疾。死日無幾。其將生爲負恩之人。死作不瞑之鬼而已。耿耿此恨。糾結方寸。中夜無寐。有淚如泉。嗚呼。苟臣情踪之危臲。不至此極。則便訣聖明。豈臣所欲哉。顧今懲討雖行。餘憂尙殷。而亦不得同聲合辭。粗效沐浴之忱。是則臣一日虛縻。有一日之罪。二日虛縻。有二日之罪。不惟臣之罪上添罪。益無所措。亦豈聖上哀矜其身。終始曲保之意哉。伏乞聖慈。諒臣義難冒出。察臣言非假飾。特賜鐫削之恩。俾卒生成之澤。不勝萬幸。臣以滓穢之賤。固不敢與論朝政。而誠切逐雀。未暇顧他。義在誅獍。不容少緩。玆敢冒萬死附陳焉。嗚呼。國運不幸。逆變層生。劇賊大憝。無歲無之。凶肚逆腸。愈出愈憯。至於今番諸賊而極矣。蓋自夏賊之出。君臣之大倫大綱。萬古之民彝物則。斁絶無餘。凡有血氣之倫。孰無腐心痛骨。食肉寢皮之心。而猶且目視喙息。度日踰時。曾無一人碎首剚腹。以循臣死之義。此則群下之罪也。嗚呼。尙忍言哉。天地之間。豈復有夏賊。而曾未幾何。斗恭射天之凶。又出於夏賊之種。叔姪同情。如印一轍。而其勸成之逆節。詬罵之凶言。不啻有浮於夏賊。聞之髮豎。言之膽裂。至若瑮福之凶賊。締交洋衡之妖逆。百間營造之跡。潛釀稱兵之陰謀。三道和應之說。畢露鞫庭之諸招。則此皆載籍以來所未聞所未見之凶逆也。惟我殿下。天覆海涵。竝生之德。洽于民心。而龍蛇未化。鬼蜮猶肆。可驚可愕之變。式月斯生者。抑其故何哉。臣愚死罪。竊以爲。聖度太寬。剛斷或欠。使亂逆之心。無所懲畏而然也。噫。獜謙雖戮。而根柢之鄭妻則假息近畿。量翼雖誅。而窩窟之龜柱則忽移善地。至若國榮德相之遺種餘孽。亦皆晏然自在。則無惑乎舊逆之未勘。而新逆之踵出也。苟於國榮死牖之時。鋤治其黨與。永絶根本。夏材肆市之日。盡誅其支屬。廓掃陰囮。則福榮雖欲綢繆於諸逆。斗恭雖欲蹈襲其凶言。其可得乎。顧今彬恒之屬。猶復偃息。㻋瑓之類。尙漏天網。則梟種獍孽。同氣相求。又不知何樣變怪。出於何地。思之及此。寧不寒心。伏乞淵然遠覽。穆然深思。創前日玩愒之失。慮方來微漸之患。廓揮乾斷。俯循臺請。亟遏燎原之勢。永杜滔天之禍。實宗社生民之幸也。臣無任屛營祈懇之至。省疏具悉。懲討事。悉諭諸批。爾其勿辭。從速察職。
정조 9년
掌令柳河源疏曰。伏以。亂逆何代無之。而豈有如今者載籍所罕之窮凶劇賊乎。源委於丙丁之孽。綢繆於能德之醜。凶肚逆腸。狠毒日深。燎原滔天。罔有紀極。踵夏賊射日之變。而稱兵之謀。煽動之計。一至於此。臣民憂憤。骨顫膽掉。千剮萬戮。食肉寢皮。猶屬歇後語也。幸賴宗社靈長之福曁一二藎臣沬血之誠。瑮福諸賊。快正邦刑。頒賀之儀。隔日將擧。實是邦家無疆之休。仍伏念月前臺臣李晴。論臣以懲討不誠。聲罪截嚴。語意深刻。嗚呼。見無禮於君。尙如鷹鸇之逐鳥雀。況爲人臣。而討君讎。治國賊。若如人言。萬死餘罪。懲討之不嚴。卽臣之所憂。而臺臣亦憂之。義理之不明。卽臣之所慮。而臺臣亦慮之。非獨臺臣。滿廷諸人。其誰不然。臣於伊日。以母病陳懇。方寸交亂。殿座相値。晷刻急促。忙遽構呈。不暇長語。行數之未及敷衍。字句之不能磨琢。固所不免。而文不在多。辭尙體要。則誠之有無。不在多寡。何乃以不誠之目。容易加諸人乎。且以難處二字。暗作機括。自以爲陷人之得計。而與諸賊。聲氣臭味之自來相合者。容或似然。如臣之落落不相及者。歷數十年內。諸賊。有何一半分難處之斷乎。眞所謂以己之心。度人之心。一世之公見自在。臣何足呶呶多辨。只緣臣根孤植弱。理宜踐踏。冥行昧識。誠未孚格。由前由後。縱不能挺身討一賊。先事折一逆。以報答聖恩之萬一。而平生耿結于衷者。則雖㓒室私語。未嘗不痛恨於懲治之或緩。隄防之或疎矣。天日在上。照燭無餘。臺臣所勘之律。不惟不許允可。至謂之殊未妥當。如臣無狀。何以得此。莊誦感惶。杜門自靖。不意柏府恩命。復下於已僨之地。雙擎除旨。感淚交逬。縻身粉骨。何以爲報。然臣所遭。卽臣子死罪。臣雖不肖。豈可負此而抗顔於君父之前。擧頭於班行之上乎。劇逆廓淸。庭賀迫近。而區區私義。職名未準。則實無冒進之路。臣之情事。窮且慽矣。臺端一步。鐵限在前。伏乞聖慈。俯諒情地。亟削臣職。以靖私分。以快人心。不勝幸甚。臣於自引之章。豈敢贅煩。而憂僨所激。不能自已。敢此敷陳。惟聖明垂察焉。丙申以後。亂逆連仍。滋蔓熾燎。去年訖討而今歲復然。一賊甫除而他賊繼踵。此實由於群下之不能張膽明目。草薙禽獮。而抑在於我聖上。過於仁愛。惜於剛斷。龍蛇之徒。期化赤子。而終有欠於拔本除根之方。至於今番瑮福之聚萬財連三道。窮天地亘古今所無之情節。則固當一一鉤覈。箇箇鋤治之是急。而鞫案嚴祕。雖未聞其詳。至於瑓㻋之當初保囚。已壞獄體。終未隨坐。尙違适例。英材斗恒衡益烱道光殷輩之臺啓爭請者。旣發輿憤之共公。而亦不快賜允從。以此推之。積年經營之凶謀。諸道糾結之逆黨。豈止於一二渠魁及鉏棘卑微之輩而已乎。賊魁親黨。豈無漏網。王導崔造。固不當責之人人。而每以鎭安二字。姑息彌縫。馴致隄防之解弛。安知無日後醞釀闖發之慮乎。伏願殿下。廓揮乾斷。亟從輿論。嚴加治覈。永杜亂逆之萌焉。雖以金斗默事言之。夏賊旣是今古所無之凶逆。則爲其同室之親者。尙置抄選。寧有是理。其所當削。亦豈有已例之旁照乎。且念他餘旌招之士。想必羞與竝列。豈以職名之難愼。而阻他賢路之開進乎。臣謂亟循廷議。特施刋削之典。噫。世道汚下。人心誑惑。雜術多岐。正道將晦。識者隱憂。誠不淺淺。至於西洋天柱之書。嶺南靈童之神而極矣。蓋聞其書。始自於雲臺象胥之輩。流出有年。而不過考閱星歷度數而已。不幸近來。詿誤日深。寔繁有徒。所謂其道。只知有天。不知有君親。且以天堂地獄等說。誣民惑世。始焉楊墨。終焉釋佛。爲害也。甚於洪水猛獸。將不知至於何境。特賴聖鑑燭奸。衛斯文而斥異端。已自秋曹。照律嚴繩。庶幾其類。覺迷趨正。而難保其時移歲久。舊染終滌。宜令法司。益加禁絶。永祛此患焉。靈童之說。亦甚虛謊。莫知其根。而自五十年前。始於沿海一邑。浸漬漸溯。今則已至尙善等州。俗趨風靡。家奉戶祠。自二月初吉。至于月終。癈農務謝人客。蚩蚩然迷不覺悟。人神雜糅。妖邪妄誕。甚於巫覡。亦令道臣曉諭禁斷。俾無漸染踰嶺之弊焉。臣無任屛營祈懇之至。答曰。省疏具悉。治獄豈云彌縫。可以置辟者。已盡置辟。金斗默事。決知其不然。法外之事。不必別創。況斗默憤痛之心。安知九十倍於他人。不允。所謂西洋天柱書事。眞有是也。爾言當矣。依施。嶺南事。果如爾疏所陳。亦宜禁止。而第於禁止之際。切誡擾民之端。此意道伯不可不知之。爾其勿辭察職。
정조 9년
敎中外大小臣僚耆老軍民閑良人等書。王若曰。神人久鬱於同天。痛亂孽之生種。陰沴快掃於不日。喜凶醜之除根。玆循彝章。庸播脩告。予以寡昧之德。叨承艱大之基。自初服誅麟謙之徒。三尺每傅於寬貸。亦向日治龜榮之黨。一念務在於鎭安。蓋以欲竝生之苦心。冀革舊而從化。奈彼群不逞之遺孽。恣怨國而讎君。懲討肆擧於澤泓。特軫大義之昭揭。刑政再恢於湖海。庶幾民志之交孚。不意小中華尙禮義之邦。乃有極悖亂至凶慘之變。嘻其痛矣。尙忍言哉。逆賊夏材。此殆天地開闢以後所無。亦豈日月薄蝕之變可比。生於乙丑。血黨以三賊竝稱。歲則甲辰。甘心與一鏡同死。一種莽操之逆節。古或有聞。百倍雲海之凶言。今始創見。千奇萬怪之層出。縱云事變無窮。九法三綱之尙存。胡乃斁絶至此。方廷議按逆适逆維之例。又劇賊生猶子猶父之間。斗恭。以陽澤之螟孫。濟逆夏之梟性。當府獄之就繫。語傍人若有所懷。逮推庭之輸供。誦凶書如自其口。同情畢露。可見兩肚相連。後出愈凶。奚啻一板如印。天下寧有二夏材。以常理則固然。賊勢竝湊一時。又何故而反也。瑮。千人指目。幾年包藏。蓄無君無國之心。始也昵附龜柱。倡危言危行之說。終焉陰護獍材。以見枳而醞釀轉深。信推命而排布益急。三路擧事。謂北賊之先驅。一朝封侯。筮南方之利往。圖據熊亮之舊窟。千里程不遠頭流。祖述仁京之妖言。三分字密書掌上。嘯聚萑澤。擬將指日興兵。肆引稗書。乃云替天行道。締結中外無賴之輩。主張終始不軌之圖。洋海。狐狸之精。鬼蜮其狀。要得靈異之號。故藏蹤於赤石山中。托從神仙而遊。云受命於白圓。夢裡鸛奴鶴奴之頻送。輒稱通神之階梯。熊精鹿精之相逢。把作惑世之資斧。甘廢倫而行怪。三十歲不聚不家。事傳讖而書符。千萬方以煽以動。烱采。愚氓誑誘於關北。或以朱理學稱名。賊魁密通於河東。乃曰都元帥屬望。推占星緯而六壬自許精通。調發倉儲。謂萬甲可以立辦。惟其記夢之悖說。尤著不道之眞贓。衡。地本賤流。天生妖賊。紹介瑮榮之際。至有五營將分排。指揮謙洋之徒。做出四先生名號。凶札則篇聯牘累。祕謀則晝揣宵摩。福榮。巨猾樂純之痴兒。元惡國榮之從弟。而凶國害家之計。旣傳襲於一門。若視天劃地之圖。卒爛熳於諸逆。視衡如父。執事小子之相稱。認洋爲神。祕記妖說之篤信。先置百餘架屋子。占旺氣於乾岡。曰有三月間經營。證期日於坤帝。散萬金而慕死士。騷屑遍及於湖沿。販千包而峙兵糧。米直驟踊於嶺市。旣緣腹心之密布。漸見爪牙之廣張。烱魯。換父謂禎。誠亦叵測。道夏。變姓曰李。何所不爲。蓋此窮兇極惡之謀。都是思亂樂禍之輩。於是。瑮營巢穴之地。謂之洪監司家。衡寄陰祕之書。稱以李進士狀。叢石猛虎之事。政類王則之誣民。金剛乙龍之稱。何殊張角之造讖。挾左道而熒惑。有似乎牛鬼蛇神。假大軸而部分。幾何不鴟張豕突。天涯地角之和應。奚止三道。舊孽新逆之綢繆。打成一片。合謀自往年伊始。擧兵以今春爲期。國勢已奠於泰磐。無足憂者。駭機若迫於呼吸。寧不凜然。幸有一蔭官。忠憤炳幾。聿致諸亂賊。次第就捕。兩段事同時入耳。可知重臣扶名義之功。數旬餘隨處殫心。亦著元戎衛國家之績。事未發而奸萌逆折。雖人謀之克臧。獄纔具而陰圖悉呈。實天靈之攸賴。痛斷亂招誣引。蓋慮一夫之橫罹。打破怪說訛言。快解四方之滋惑。白蓮香岳之號。其豈眞有是耶。紅衣海島之稱。彼亦不難辨也。除獄情干連之類。何患延及他人。闢讖緯荒唐之書。莫如崇信吾道。逆賊夏材。前已凌遲處死。依适雲例用律。斗恭瑮洋海。竝凌遲處死。烱采軍門梟示。衡光謙徑斃。福榮知情不告。結案後。下送河東府正法。烱魯道夏。減死定配訖。綱維是振。妖腰亂領之誅鋤。區宇旋淸。瑞日祥雲之昭朗。麟經揭日。輿憤旣泄於臣民。鴻休自天。邦典寧靳於霈澤。自本月十一日昧爽以前。除謀反大逆謀叛。子孫謀殺毆罵祖父母父母。妻妾謀殺夫。奴婢謀殺主。謀故殺人魔魅蠱毒。關係國家綱常。贓汚强竊盜外。雜犯死罪以下。徒流付處安置充軍。已至配所未至配所。已發覺未發覺。已決正未決正。咸宥除之。敢以宥旨前事。相告言者。以其罪罪之。在官者各加一資。資窮者代加。於戲。永我邦籙。期共享於太平。牖爾民心。庶不迷於逆順。故玆敎示。想宜知悉。大提學吳載純製進
정조 9년
乙巳四月初九日巳時。上御重熙堂。禮房承旨入侍時。右承旨徐龍輔。記事官朴能源。記注官金健修。記事官李崑秀。以次進伏訖。上曰。昨夜以擧條事。全然失睡。堂后擧行。誠不成說矣。龍輔曰。此由新入注書生疎之致矣。上曰。雖以院中事言之。承旨之添書於上敎。大關後弊矣。以平安監司肅川府失火狀啓。命書傳敎曰。被燒民戶。若是夥然。元恤典外。依近例加給穀物。仍令嚴飭守宰。着意拮据。顧助物力。卽速奠接事。令廟堂行會。又命書傳敎曰。都承旨許遞。命書副校理金方行疏批訖。命退。諸臣以次退出。
정조 9년
乙巳四月初九日未時。上御重熙堂。承旨入侍時。右承旨徐龍輔。假注書李敬五。記事官金鳳顯尹行任。以次進伏訖。上曰。禁府時囚今日捧供。出榻敎以曺允遂囚單子。命書傳敎曰。生疎所致。分揀放送。又命書榻敎曰。新除授承旨。待下批牌招。推移入直。又命書行司直鄭尙淳。大司諫李義行。掌令柳河源疏批。仍命退。承史以次退出。
정조 9년
乙巳四月初九日酉時。上御重熙堂。禮房承旨入侍時。左副承旨徐龍輔。假注書李敬五。記事官金鳳顯李崑秀。以次進伏訖。上曰。吏批望筒。催促入之。賤臣承命出。持望筒入。上曰。守令陞遷之窠。次次擬入事。分付。仍命書榻敎曰。承旨前望單子入之。上曰。承旨落點。以李東泰李邦榮頒布。仍命退。承史以次退出。
정조 9년
行都承旨尹蓍東坐。行左承旨李文源坐直。右承旨趙鼎鎭坐。左副承旨洪仁浩坐。右副承旨金載瓚坐。同副承旨李東泰坐直。注書朴能源仕一員未差。假注書李敬五仕直。事變假注書申驥賢仕。
정조 9년
尹蓍東啓曰。同副承旨李東泰。今日不爲仕進。卽爲牌招。何如。傳曰。允。
정조 9년
李東泰啓曰。合辭方張之時。兩司無詣臺之員。事甚未安。除在外疏批未下外。未肅拜人員。竝卽牌招。何如。傳曰。允。
정조 9년
李文源啓曰。明日抄啓文臣課講時。何承旨進去乎。敢稟。傳曰。左副承旨進去。
정조 9년
傳于尹蓍東曰。都承旨馳詣宗廟永寧殿景慕宮。奉審摘奸。禮房承旨馳詣社稷。奉審摘奸以來。
정조 9년
李文源啓曰。卽者議政府錄事來言。左議政洪樂性。諫疏峻發。聲罪嚴正。震懍之極。無地自容。走伏金吾門外。恭俟鈇鉞之誅云。仍納命召。何以爲之。敢稟。傳曰。勿待命事。遣史官傳諭。仍傳命召。
정조 9년
李文源啓曰。敦寧府錄事來言。領敦寧府事鄭存謙。諫疏峻發。聲罪嚴正。震懍之極。無地自容。走伏金吾門外。恭俟鈇鉞之誅云。係是大臣去就。敢啓。傳曰。勿待命事。遣史官傳諭。
정조 9년
李文源啓曰。卽者中樞府錄事來言。行判中樞府事徐命善李徽之李福源金熤。諫疏峻發。聲罪嚴正。震懍之極。無地自容。走伏金吾門外。恭俟鈇鉞之誅云。係是大臣去就。敢啓。傳曰。勿待命事。遣史官傳諭。
정조 9년
李東泰啓曰。卽者禁府都事來言。領敦寧鄭存謙。判府事徐命善李徽之。左議政洪樂性。判府事李福源金熤。今方待命於金吾門云。係是大臣去就。敢啓。傳曰。知道。
정조 9년
李東泰啓曰。卽者議政府錄事來言。左議政洪樂性。以爲。罪犯甚重。公議至嚴。致承勿胥命之敎。不敢晏然退歸。冒萬死仍爲胥命云。又納命召。何以爲之。敢稟。傳曰。苛摘之說。不足爲嫌。再納命召。尤涉過當。安心勿待命事。遣承旨傳諭。仍傳命召。
정조 9년
李東泰啓曰。卽者敦寧府錄事來言。領敦寧鄭存謙。以爲。罪犯深重。公議至嚴。致承勿胥命之敎。不敢晏然退歸。仍爲胥命云。係是大臣去就。敢啓。傳曰。時原任諸大臣胥命批旨。已悉諭。安心勿待命事。承旨一體傳諭。
정조 9년
李東泰啓曰。卽者中樞府錄事來言。判府事徐命善李徽之李福源金熤。以爲。罪犯甚重。公議至嚴。致承勿胥命之敎。不敢晏然退歸。冒萬死仍爲胥命云。係是大臣去就。敢啓。傳曰。左相胥命批旨。已悉諭。卿等安心勿待命事。承旨一體傳諭。
정조 9년
傳于李東泰曰。右副承旨許遞。
정조 9년
承旨前望單子入之。洪仁浩金載瓚落點。
정조 9년
傳于李文源曰。新除授承旨牌招察任。
정조 9년
兵曹口傳政事。副司直李秉模金宇鎭朴天行李惠祚李祖源。副司果姜李勉兢李思祚沈興永朴長卨李彦祜柳畊李永穆柳河源尹載命鄭觀輝。
정조 9년
李東泰啓曰。持平尹載命。正言白師謹疏批已下。一體牌招。何如。傳曰。允。
정조 9년
以吏曹判書李命植牌不進推考傳旨。傳于李東泰曰。此傳旨勿施。夜漏已深。牌去來各別催促。
정조 9년
以漢城府坐不坐單子。傳于李東泰曰。辭疏亦已承批。劇任不可委屬。重臣若念大臣地處。則尤豈必如是逡巡。判尹徐浩修推考。牌招申飭行公。
정조 9년
以判尹徐浩修牌不進推考傳旨。傳于李文源曰。俄下傳敎。旣言大臣地處之自別。聞此敎。尙又違召。豈非常情之外。設欲一伸廉隅。不在於出肅與否。況今夜漏已深。酬應甚苦。此傳旨勿施。仍以前牌。各別催促。
정조 9년
李文源。以弘文館言啓曰。副校理金方行。旣有只推之命。卽爲牌招察任。何如。傳曰。允。
정조 9년
以副校理金方行牌不進罷職傳旨。傳于李文源曰。前已出肅。又何撕捱。此傳旨勿施。更卽牌招。
정조 9년
李文源。以侍講院言啓曰。本院新除授兼輔德徐鼎修。時在原春道監營任所。入番事緊。交龜後卽爲乘馹上來事下諭。何如。傳曰。允。
정조 9년
李文源。以禮曹言啓曰。卽接回還謝恩使移文。則今此回咨文中。有御諱字。今月十五日早朝。龍亭鼓吹。待候於慕華館近處云矣。依近例。咨文到慕華館後。奉安龍亭細仗鼓吹前導。本曹堂郞各一員。陪進詣闕。何如。傳曰。允。
정조 9년
李東泰。以兵曹言啓曰。今四月十一日。武臣賓廳武經講書日次。而陳賀權停例相値。不得爲之之意。敢啓。傳曰。知道。
정조 9년
以統制使狀啓。海毒尙未淸淨。生熟鰒進上。不敢循例封進。惶恐待罪事。傳于李東泰曰。勿待罪事。回諭。
정조 9년
敎原春監司李時秀書。王若曰。外服視內爲輕。今卿不宜遠出。東路較前尤棘。惟卿然後可諧。玆掇夙夜之班。庸畀旬宣之責。眷彼濊貊舊域。實是嶺海名藩。關以東八九州。大抵海鉅而山複。嶺之西十數邑。率皆土瘠而民窮。矧風霜水旱之荐致歉荒。奈凋瘵疵瘼之轉難收拾。嗟一方靡屆之狀。聞已悉於繡衣。顧九重若恫之心。享何安於玉食。海稅停而蔘弊革。尙軫痼瘼之猶存。嶺粟運而丁布蠲。亦患生理之不給。苟非得廉勤剸理之手。曷以責撫摩拯捄之功。惟卿器識敏通。風姿端雅。范純仁之淸謹。無忝賢相家兒。李文饒之才華。允副學士地望。惟履屐適其所用。故簡拔由予特知。參佐東銓。守沖謙之素志。按廉南嶠。著刺擧之風稜。乃僉議之旣同。肆重任之爰畀。玆授卿以守原春道觀察使兼兵馬水軍節度使巡察使原州牧使。卿其體予至意。恢乃良圖。恤民隱而惠鮮。期活丘壑之捐瘠。矯宿弊而鎭撫。庶變閭井之噢咻。前年膺宣綍之行。已諳玆土之習俗。一路遺憩棠之惠。勿替乃祖之餘譽。至如黜陟弛張。克恢公道。其餘顓斷稟決。亦循前規。於戲。藩屛得人。弛楓宸東顧之慮。襜帷行部。慰桐卿去思之氓。往其欽哉。行且召矣。故玆敎示。想宜知悉。校理趙弘鎭製進
정조 9년
大司諫李度默。持平李崇運。校理趙弘鎭申耆。副校理嚴思憲。正言白師謹。修撰安策成種仁。副修撰金履鏞兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答曰。不允。
정조 9년
大司諫李度默。持平李崇運。正言白師謹啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府。夏賊之親屬奴傔。嚴加鞫問。請亟寢夏賊子女待年用法之命。英材斗恒。更令王府。設鞫得情。快正典刑。少洩一國臣民之憤。請物故罪人衡。亟命王府。施以孥籍之典。請梟示罪人烱采。亟命王府。夬施孥籍之典。噫嘻。痛矣。亂賊從古何限。而窮凶極惡。豈有如夏賊者哉。此乃窮天地亘古今所無之一大變怪。夏賊之外。豈復有夏賊。而今者逆恭又出。則今日群下之骨驚膽掉。直欲手磔口臠之心。尤有倍於夏賊初出之時矣。噫。彼恭賊。敢於鞫庭。提誦夏賊之凶書。乃以相議。勸成納招。又發夏賊所不道之凶言。則梟獍種子。腸肚相連。亦一夏賊。而特其逆節之發露。差有先後耳。千剮萬斫。未足以洩輿憤。收孥瀦澤。不可謂當其律。夏賊之變。已用适雲之例。則今於此賊。決不可異同也。明矣。請大逆不道罪人斗恭親屬應坐之類。一依适雲例擧行。答曰。不允。
정조 9년
持平李崇運啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。請李光殷設鞫嚴問。期於得情。依律處斷。定配罪人道夏。緊出於瑮賊之招。而變易姓名。假稱進士。蹤跡已極陰祕。出入瑮賊之家。與罪人烱魯。傳說四字凶言。爛熳酬酢。論其情節之窮凶。道夏烱魯。元無異同。瑮福之凶謀逆節。亦爲同參。而未及窮覈。遽有酌配之命。揆以獄體。寧有是哉。請慶源府定配罪人道夏。渭原郡定配罪人烱魯。亟寢發配之命。仍令王府。設鞫得情。夬正王法。罪人益榮。以荐棘罪人樂彬之子。常懷怨國之心。且況以福榮同堂之親。福榮之締結逆衡。交通瑮賊。圖爲不軌之情狀。寧有不聞不知之理。作舍河東。欲爲巢窟。假托異人。誑惑愚氓。旣非一朝一夕之事。費萬財聚黨。連三道擧兵。亦至定期定日之境。則益榮其敢曰在家不知耶。且以福賊之招言之。益榮欲挽福賊河東下去之事。則其同參凶謀。昭不可掩。而一不鞫問。遽爾白放。揆以獄體。寧有是哉。請白放罪人益榮。亟命王府。設鞫嚴覈。期於得情。夬施當律。新際授掌令宋景煥。時在洪忠道舒川地。請斯速乘馹上來事下諭。答曰。不允。下諭事。依啓。
정조 9년
正言白師謹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請荐棘罪人樂彬。亟令王府設鞫。一竝究覈。明正典刑。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。定配罪人道夏。變易姓名。蹤跡陰祕。綢繆於瑮賊。罪人烱魯。挾以左道惑衆之說。出沒京鄕。綢繆於瑮賊。同會於瑮賊之家。傳說四字凶言。酬酢爛熳。瑮福兩賊之凶謀逆節。萬無不知之理。未盡窮覈。遽有酌配之命。揆以獄體。寧有是哉。請慶源府定配罪人道夏。渭原郡定配罪人烱魯。亟寢發配之命。仍令王府。設鞫得情。夬正王法。新除授司諫洪宗藎。時在洪忠道忠州地。獻納呂萬永。時在京畿廣州地。正言徐有鍊。時在洪忠道忠州地。請竝斯速乘馹上來事下諭。答曰。不允。下諭事。依啓。
정조 9년
平安監司鄭一祥疏曰。伏以。乾道孔昭。王章克行。劇逆殄戮。輿憤少洩。賀儀將擧。神人胥悅。念臣猥膺藩寄。行將辭陛矣。臣之父母墳山。在於京畿高陽地。玆敢援例陳懇。伏乞聖慈。特許往省。俾伸至情。不勝幸甚。臣無任屛營祈懇之至。答曰。省疏具悉。卿其依所請往省焉。
정조 9년
右副承旨金載瓚疏曰。伏以。臣於內閣直中。伏奉喉院除旨。繼以有牌召之命。固當隨牌卽膺。而第臣父臣熤。方因諫長疏斥。胥命金吾。在臣私心。萬萬惶蹙。旣不敢晏然在職。又不敢遽爾承牌。玆不得不猥陳短章。徑出禁門。伏乞聖慈。亟賜威罰。以肅朝綱。以安微分。千萬幸甚。臣無任屛營祈懇之至。答曰。省疏具悉。爾其勿辭察職。
정조 9년
原春監司李時秀疏曰。伏以。臣之亡母墳山。在於京畿南陽地。身縻職事。久曠省掃。今臣蒙被聖恩。猥膺藩寄。持節上墓。昔人所榮。促敎之下。豈敢久淹。而不過宿舂之地。可得隔日而還。仰恃孝理。猥瀆微懇。伏乞聖明。曲賜諒察。特許暫暇。俾伸至情。不勝幸甚。臣無任屛營祈懇之至。答曰。省疏具悉。卿其依所請往省焉。
정조 9년
正言白師謹疏曰。伏以。惟天惟祖宗。眷佑我東邦。王世子邸下。定位貳極。尺衣漸長。岐嶷之姿夙就。溫文之擧日彰。宗社億萬年無疆之休。實基於斯。臣民歡忭。中外惟均。仍伏念臣庸姿賤品。識淺才疎。晩年竊科。已極僥濫。榮塗進步。久絶夢想。乃者臺閣之命。忽下於鄕廬蟄伏之中。光生蓬蓽。榮動桑梓。臣惝怳震越。五內失守。久而未定矣。千萬不自意。薇垣新除。復降於臣身。噫。臺閣之職。是何等重任也。風采足以憚壓一世。言論足以上下公議。然後始可以受聖代耳目之寄。任淸朝激揚之責。上而弼君違。下而規官邪。則其不可人人冒授也。明矣。豈可以如臣庸愚。苟然充數乎。臣左右思量。決知其不稱。而猶夫貪榮畏義。遽爾承膺。則其爲羞朝廷而玷名器。大矣。臣雖不肖。豈敢爲此哉。第伏念臣家。前後所被恩典。曠絶千古。宣諡之榮。賜祭之寵。俱出特恩。且況臣父子兄弟。昨秋入侍之時。親承念舊之聖敎。又蒙錄後之殊渥。欲報之德。天高地厚。臣常銘心鏤骨。願酬聖恩之萬一。而其所以自效而自力者。不過是奔走爲恭。恪勤供職而已。臣豈敢偃處私次。坐犯逋慢之辜。而自顧官名。終難冒當。召牌之下。不得承膺。敢陳短章。猥暴衷懇。伏乞聖慈。念臣言之非出飾讓。顧臺銜之不可濫授。亟削臣職。仍治臣罪。以重官方。以安私分。不勝大願。臣旣不敢以臺職自居。則不宜贅及他說。而義重沐浴。有難泯默。敢此溯本而附陳焉。惟聖明垂察焉。嗚呼。亂臣賊子。何代無之。而豈有若丙丁後諸逆者乎。種下生種。節上生節。舊逆未鋤。新賊疊出。而天網太恢。王章未伸。三司之故紙生毛。一天之深讎尙戴。臣愚死罪。何聖朝刑政之失。一至於此哉。噫。彼鄭妻之千妖萬惡。始爲獜謙之窩窟。終作揆衡之淵藪。危逼之謀。闖發於當時。醞釀之禍。暗圖於近日。則眞是宗社之所不容。神人之所共憤。而殿下以恩淹義。常憲不加。自島而陸。假息田舍。至若龜柱之三案四罪。眞贓畢露。不但爲量𨩌輩根柢而已。則實是天地間劇逆大憝。而殿下以私掩公。王章久屈。薄竄海島。旋移善地。臣固知殿下此擧。或出於不忍斷恩。或出於仰慰慈聖。而國家治逆之法。壞盡無餘矣。義理之晦塞。臣民之憤菀。愈久而愈甚。則臣於此。竊不能無憾於天地之大也。嗚呼。國榮德相之罪。可勝誅哉。所與綢繆者。卽沮遏大計也。所與傳授者。卽四字凶言也。論其罪則萬剮猶輕。語其惡則擢髮難數。而或爲臥死牖下。得保首領。或致徑斃獄中。得免肢解。古今天下。寧有如許刑章乎。涓涓之水。至於滔天。炎炎之火。至於燎原者。理之常也。妖如國榮而不置王法。凶如德相而罔施極律。則純彬億周之暗售跳踉。澤白仁京之顯肆猖獗。無怪乎理勢之如此也。以至湖孽海醜。換面迭出。千奇百怪。無所不有。而罵日之惡。詬天之凶。至於夏賊而極矣。噫嘻。痛矣。尙忍說哉。其窮凶極悖之言。鏡海之所不道也。适雲之所不爲也。溯之前古而所未有也。求之來後而所必無也。凡有血氣之倫者。孰不欲手𠹳口臠。而只施跪斬之律。未行殄滅之法者。固是失刑之大者。況其文書。盡入灰燼。則逆節窮覈之道。惟在於親屬奴傔。而臺啓雖發。兪音尙靳。最後其父之追奪。其妻之絞斃。略施常刑。而年未滿之子女。猶遺逆種。加一等之斗恒。亦貸應坐。而恭英置辟。久未擧行。神人之憤。將無以少洩矣。果然天道孔昭。賊恭之窮天地亘古今凶憯情節。又復綻露矣。噫。渠以夏賊之姪。平日門庭之內。唱和凶言。勸成凶書。酬酢之說。旣發於諸招。詬罵之凶。反加於夏賊。噫。一夏賊之出。猶不忍說。況此二夏賊乎。又況英恒。必無不知不聞之理。則將不知幾箇夏賊。萃在一門。而尙未聞有設鞫之擧。是可曰國有法乎。适雲之例。旣用於夏賊。則今於恭賊。亦必按而行之。臣未知該府亦果擧行乎。今欲治萬古所無之逆。而隨坐之法。亦不用常行之例。則彝倫將何以扶植。亂賊將何以懲戢哉。噫嘻。痛矣。今番逆變。尤是諸逆種子之滋蔓難圖者也。巢窟已成於南土。部署預定於北關。積峙財貨。嘯聚徒黨。以至三道起兵之謀。季春定期之跡。箇箇畢露。則駭機急變。有甚於前後諸逆。而瑮賊不用适雲之例。烱采只施梟示之律。主張財貨之福榮。以知情結案。居間往復之衡賊。以次律施行。至於烱魯道夏之爲諸賊腹心。而遽下酌處之命。度信之爲逆魁親子。而特施減等之律。是皆法外之法。治逆如此。按法如此。尙何望亂賊之懲畏乎。鞫情嚴祕。臣不能詳知。而以其出於朝紙者而觀之。天網之疎漏。已多隱憂。而其中所謂許多稱號。名色多端。虛實難辨。而亦安知無大奸巨慝。藏蹤祕跡。煽誘而誑惑也哉。此而看作虛謊。置之度外。則將不知幾箇福瑮。復出於暗地。是豈非大可憂者也。其他臺啓中諸逆。無非可討可誅。而臺閣惟以謄傳爲事。殿下惟以不允賜批。上下相持。究竟無期。嚴懲討正義理之道。至此而掃地矣。伏願聖上。淵然深思。廓揮乾斷。鄭妻龜柱。快正王法。以絶禍本。德相國榮。竝施孥典。以杜亂源。英恭子女。亟施殄滅之法。毋俾易種。英恒及烱道。竝令王府。設鞫覈情。快施當律。瑮賊依英恭例施律。烱采施破瀦之典。度信施處絞之法。臺啓中諸罪人。亦各施當典。使義理獲伸。輿憤少洩。則國家幸甚。嗚呼。國是靡定。人心日陷。又如李魯春者出矣。立脚於黨逆之地。飜身於背義之科。閃忽變幻。情狀叵測。究其用意。誠亦凶且憯矣。臺閣設鞫之請。實出共公之論。而殿下一味包容。終靳允兪。移置馬房。已是失之太寬。而又復保放於獄門之外。兩司之啓。尙今自在。則酌配之命。又何爲而下哉。殿下每以保全世臣。鎭安世道。爲第一急務。好生之德。會極之化。臣實欽仰。而若其當罪而不罪。當問而不問。一直以苟且彌縫爲事。則人心漸至於詿誤。義理益晦於邪正。駸駸然是非紊亂。忠逆混淆。而世道之憂。將不可勝言矣。至此而殿下雖欲保全而鎭安。其勢亦末由也。此古聖王所以辟而止辟。生道殺人者也。伏願聖上。特允群下之請。劃卽嚴鞫。覈其根因。以洩輿憤。以靖世敎焉。尹得孚之平日向背。已判忠逆之分。爲賊汲引。難免黨輿之誅。而薄配旋宥。自同平人者。決非王政之所可出。及其魯春之甘心營護。而蛇糾豕蹢之跡。盡露無餘。亦願亟允臺啓。快施當律。以爲嚴隄防之道焉。李萬軾之締結凶徒。鑄張凶論者。揆以王章。不當容貸。而當初酌配。已極失刑。及遇莫大之慶。雖下量移之命。該府之防啓。臺臣之請寢。公議之不貸。而其子之肆然鳴冤。尤極放恣。固當嚴治其罪。而乃反特命量移。因此而又下諸罪人減釋之命。其於刑政之乖當。尤大矣。伏願特寢成命。以絶凶孽輩覬覦之弊焉。噫。方今邦國之憂。惟在於凶孽之潛藏。而凶孽鋤治之方。亦惟在於嚴討逆一款。則目下急務。孰有大於此者哉。此臣所以不避煩瀆之誅而歷陳之。伏望殿下。勿以臣言之陳腐。而竝許採納。則奸萌可以逆折。邦國可以寧謐。豈不休哉。雖使臣身。進伏天陛。所言不過如斯。惟殿下裁察焉。臣無任屛營祈懇之至。答曰。省疏具悉。已諭諸批矣。
정조 9년
持平尹載命疏曰。伏以。臣庸陋下品。知識鹵莽。言辭拙劣。淸朝耳目之任。豈有一分堪承之望。而向來除命。適値鞫座方張之時。義急沐浴。他不暇顧。章皇出肅。及登筵席。體例生疎。擧措乖錯。瘡疣百出。惶愧冞增。而特蒙聖慈。不惟不賜之斥退。乃反隨事曲恕。屢煩恩諭。諄諄之敎。殆若慈父之詔迷子。不知如臣無似。何以得此於聖明也。始也惶汗浹背。終焉感淚被面。銘心鏤骨。不知死所。畢竟誠薄言淺。罪陷罔測。噫。討國賊而不誠。覈逆節而不嚴。致使極凶之逆。未施當行之律。王法由臣而不正。凶徒由臣而不戢。區區愚憤。非但未格天心。草草數語。不覺自歸沒實。壞損臺體。貽羞朝端。論其負犯。嶺海金木。難贖萬一。諫長糢糊之斥。何爲其太恕也。聖度天大。罰止罷削。匪怒之敎。不啻耳提。臣身則罪犯罔赦。而聖恩則偏荷曲庇。臣雖糜粉無餘。天高地厚。何以報答。只自含恩訟愆。杜門斂跡。自分永棄。不自意恩敍忽降。除旨繼下。以臣又爲司憲府持平。天牌儼臨。臣惝怳震越。益無所措。見今凶變又起。懲討是急。此誠臣子碎首粉骨。不知有身之時。臣雖不忠無狀。一段秉彝之衷。豈敢少忽於沬血之義。而顧臣所負。非比尋常情勢。噫。自設臺閣以來。復豈有如臣之玷辱者哉。此臣所以寧被慢命之誅。難犯壞防之罪。臺端一步。鐵限在前。玆敢冒萬死仰陳焉。且臣與傳啓中保放罪人李魯春。有內外從應避之嫌。前後臺臣之如臣情地者。竝皆引避。自有已例。此亦臣難冒之一端也。伏乞聖明。亟削臣職。仍治臣罪。俾爲不職者之戒焉。臣於自訟之章。不宜贅及。而憂憤所激。有難泯默。敢此附陳。惟聖明垂察焉。噫嘻。痛矣。夏賊之出。實是天地間所未聞所未有之一大變怪也。豈料一夏賊之後。又復有如夏賊者哉。今者逆恭。與夏賊同情。而其窮凶極惡。尤有浮於夏賊矣。夏賊之凶書。提誦於鞫庭。夏賊之陰謀。勸成於同室。至發夏賊所不道之凶言。則梟獍腸肚。叔姪相連。千剮萬斫而輿憤未足以夬洩。收孥瀦宅而王法猶不能得當。夏賊旣施适雲之例。則今於此賊。決不可異同。而恭逆旣出之後。渠家之爛熳綢繆。有若茶飯。推此可知。斗恒英材。豈獨不知夏賊之凶書。亦豈不參恭逆之凶謀乎。今則究覈情節。惟在於此。臣謂斗恒英材爲先嚴鞫得情。逆恭親屬應坐之類。亦用适雲之律。斷不可已也。噫。衡賊。卽今番鞫獄之肯䋜也。諸賊之根柢也。情跡旣露。昭不可掩。所締結者。皆是怨國廢枳之徒。所交通者。無非妖誕惑衆之輩。營巢窟於河東。而使瑮福。收聚萬財。定期日於暮春。而與洋海。排布三道。其所潛懷陰圖。主張凶論。一則衡賊。二則衡賊也。行凶節次。箇箇承款。而未及正法。遽爾徑斃。神人之憤鬱。容有極哉。伏願快揮乾斷。亟施逆衡孥籍之典焉。至若福賊。渠以廢枳之類。潛蓄怨國之心。蹤跡陰結於瑮衡。脈絡暗通於洋海。散出貨財。嘯聚徒黨。自作窩主。指定期日。究其情節。實是亘古今所無之劇逆也。陰祕之謀。旣露於渠之承款。同參之迹。昭著於諸賊結案。而畢竟律名。只止於知情不告。朝家之失刑已極。臣民之共憤愈切。伏乞更加三思。施以瑮賊同情之律焉。臣無任屛營祈懇之至。答曰。省疏具悉。已諭諸批矣。
정조 9년
乙巳四月初十日卯時。上御誠正閣。抄啓文臣課講入侍時。左副承旨趙鼎鎭。假注書李敬五。記注官金健修。記事官金鳳顯。以次進伏訖。上曰。課講時承旨。例備二員。而今何獨入乎。仍命書榻敎曰。他承旨入侍。行左承旨李文源承命進伏。上曰。都承旨同副承旨入侍。行都承旨尹蓍東。同副承旨李東泰承命進伏。上曰。都承旨馳詣宗廟永寧殿景慕宮。禮房承旨馳詣社稷。奉審摘奸以來。蓍東承命退出。上謂東泰曰。承旨曾經春坊乎。東泰曰。然矣。上曰。年爲幾何。對曰。六十八歲矣。上曰。同副先退守廳。可矣。仍命課講入侍。試官大提學吳載純。直提學朴祐源。率抄啓文臣等入就拜位。引儀唱臚。載純等。行四拜禮訖。以次進伏。載純曰。抄啓文臣徐瀅修。連爲申飭。而謂有情勢。終不入來。尹行任亦以身病不進矣。上曰。唯。仍命講員。以次進講。李勉兢等。講書傳。李亨達講大學訖。上謂勉兢曰。爾新經北平事。如有民瘼之可奏者。陳達。可也。勉兢曰。淸市支差時。會寧府所供雜種。皆以差需庫穀木貿用。至於南草房炭等物。亦必有定價。而獨於柴藁草二種。責出結役。每八結所納。柴爲六十束。藁草爲六十四束。一年所入柴草。合爲五萬餘束。本府以每年開市之邑。民瘼之難支者。不一其端。而又徵各邑所無之結役。實爲偏困之端。合有變通之方。本府差需庫元穀耗條。應下外餘數。每年折米爲二百六十石零。日供庫用餘雜色換作之數。每年爲二十餘石。合折米爲二百八十餘石。以此餘米。從市直年例作木。常年亦可爲十餘同。又有公市三種回禮靑布作木。用餘爲七十餘疋。此乃每歲剩餘之數也。逐年殖利。民弊益滋。與其財蓄於庫而弊及於民。無寧捐有餘之貲。而祛一邑積苦之弊也。若以應下餘數木。一依各種貿取例。無論柴藁草。每一疋五十束式。酌定貿用。則十餘同木。可貿二萬五千餘束。以此數。雖不能專當五萬束之役。猶可以除其一半。於公無元財欠縮之患。於民有一分蠲減之惠。以此磨鍊。追入於定例中。半自官貿。半收結役。則可除本府民萬一之弊矣。本府民人。每以此弊。呈訴於監市之臣。而臣昨年市事。目見實狀。故敢此仰達矣。上曰。出擧條。令廟堂稟處。可也。出擧條上曰。昨年監賑使別單及北兵使狀啓。軍需養武布木事。依狀請許施矣。果有實效否。勉兢曰。軍校輩。莫不鼓舞感祝矣。上曰。果川縣監進前。李顯道進伏。上曰。近頗不雨。穡事可悶。農民想必苦待矣。顯道曰。麥事最悶。見方苦待矣。上曰。奉審承旨入侍。出榻敎行都承旨尹蓍東。右副承旨徐龍輔進伏。上曰。奉審無頉乎。蓍東曰。臣承命馳詣宗廟永寧殿景慕宮。奉審殿內。皆無頉。奉審祭物祭器祭井。俱極精潔。摘奸諸執事進排官。亦皆無頉矣。龍輔曰。臣承命馳詣社稷。奉審摘奸。亦皆精潔無頉矣。上命試官及抄啓文臣先退。命書傳敎曰。觀此禮曹單子。文正公金尙憲家致祭。將以十五日祗受云。承旨則左副承旨進去。又命書榻敎曰。在外承旨許遞。前望單子入之。仍命退。承史以次退出。
정조 9년
乙巳四月初十日申時。上御誠正閣。左承旨入侍時。行左承旨李文源。假注書李敬五。記事官金鳳顯李崑秀。以次進伏訖。上曰。金載瓚何故出去乎。文源曰。陳疏徑出矣。上曰。時原任大臣待命啓辭入之。賤臣承命出持入。上命書批旨訖。以傳諭何承旨進去。取稟。命書傳敎曰。同副承旨進去。又命書金載瓚疏批。又命書傳敎曰。右副承旨疏批已下。諸大臣胥命批旨。已措辭下批。到今在右副。別無難安之端。更卽牌招。上曰。左副承旨右副承旨入侍。出榻敎左副承旨洪仁浩。右副承旨金載瓚。承命進伏。上命書傳敎曰。以此海西査案觀之。諸道罪囚之未錄啓者。滯獄之弊。可以推知。該曹回啓。道臣雖已請推。此特例飭。必無成效。更令該曹知委諸道。各該道內重囚之未錄啓者。今番則勿拘常格。一竝收聚文案。反復參閱。錄啓條疎放條未錄啓條。分秩狀聞。至於疎放者。不待回下。直爲擧行事。分付。年來每行審理。而滯獄又復若前。此蓋事過之後。便卽抛置。不曾致意講究故耳。至於錄啓罪人。一番登聞。永作鐵案。苟無審理之命。無或擧論。然則錄啓反不如未錄啓。自今諸道監司到任後。先就道內錄啓文案。潛心究理。其中有疑端處。仍又會査。待究竟別具意見狀聞。如無起疑之端。亦無可以傅輕之囚。以道內錄啓諸囚。依前訊推之意。措辭狀聞。以此傳敎。載之該曹受敎事。使之定式施行。又命書榻敎曰。頒敎在明。卿宰侍從。堂上堂下罷職人。竝敍用。仍令該曹口傳付軍職。又命書傳敎曰。兩曹重任。是豈輕遞之窠。向來坐罷。亦因他事。伊時傳敎中不書職名。蓋爲其旋仍。前吏曹判書李命植。前戶曹判書趙㻐。竝仍任前職。仍卽牌招察任。上曰。仍任單子。以口傳擬入事。分付。賤臣承命出傳。還入進伏。以漢城府坐不坐單子。命書批旨。上曰。判尹徐浩修出牌事。分付。仍命退。承史以次退出。
정조 9년
行都承旨尹蓍東坐。行左承旨李文源坐。右承旨趙鼎鎭坐直。左副承旨洪仁浩坐直。右副承旨金載瓚坐。同副承旨李東泰坐。注書朴能源仕一員未差。假注書李敬五仕直。事變假注書申驥顯仕。
정조 9년
李文源啓曰。明日常參經筵。取稟。傳曰。停。
정조 9년
尹蓍東啓曰。新除授敦寧都正金履容除拜後。過三日不爲出肅。依定式推考警責。仍卽牌招察任。何如。傳曰。允。
정조 9년
傳于尹蓍東曰。右副承旨入侍。
정조 9년
以十六日日次儒生殿講取稟。傳于洪仁浩曰。爲之。
정조 9년
以敦寧都正金履容牌不進罷職傳旨。傳于李文源曰。只推。
정조 9년
以臺諫有闕。政事取稟。傳于李文源曰。當日爲之。
정조 9년
有政。吏批。判書李命植式暇。參判李敬養。參議黃昇源。行都承旨尹蓍東進。以金光岳爲掌令。尹翊東爲持平。金鍾秀爲判敦寧。李致中爲同義禁。百官加下批。趙㻐爲禮賓提調。
정조 9년
再政。雲峰君杺。今加顯祿。銀溪君楔。今加宜德。中官劉仁默。今加資憲。中官高玄鉄。今加通政。百官加下批事。承傳。
정조 9년
兵批。判書趙時俊進。參判金尙集病。參議李亨元病。參知柳誼入直進。右承旨趙鼎鎭進。啓曰。知訓鍊今當差出。而當品中可擬人乏少。從二品竝擬。何如。傳曰。允。以李柱國爲知訓鍊。申大升爲副摠管。李周聃爲忠壯將。李廷楫爲五衛將。吳昌旭爲牛峴僉使。副司果李鋐。護軍徐命鳳。
정조 9년
以副校理金方行再牌不進罷職傳旨。傳于李文源曰。只推。
정조 9년
以抄啓文臣金啓洛姜世綸等。課講時連二次居不。推考傳旨。傳于趙鼎鎭曰。昨日則不但合設二次峻考之致。此傳旨分揀。
정조 9년
以抄啓文臣鄭萬始。課講時連三次居不。禁推傳旨。傳于趙鼎鎭曰。分揀。
정조 9년
李東泰啓曰。頒赦爲之事。命下矣。未承授推考傳旨。自本院依例爻周之意。敢啓。傳曰。知道。
정조 9년
以判尹徐浩修牌不進推考傳旨。傳于金載瓚曰。豈可如是處義。更卽牌招。違牌勿爲呼望。
정조 9년
金載瓚啓曰。判尹徐浩修。飭敎之下。懸牌闕外。累度催促。終不承膺。事體所在。誠極未安。推考警責。何如。傳曰。分義之掃地。姑不論。不料重臣家地處。有此固滯之擧。昨以此等事。已失睡。今又夜漏已深。酬應甚苦矣。大臣聞此。亦當勸令入送。此啓辭置之。仍以前牌。各別催促去來。卽爲知入。
정조 9년
兵曹口傳政事。副司直李致中洪檢李義行洪文泳金夢華李邦榮。副司果韓光近閔游李弘稷李身晦洪周萬李延伋宋銓李師濂李壽咸洪樂淵姜忱柳知養崔景岳李廷烈韓宗濟高益擎韓宗纘尹慶龍李師曾蔡廷夏崔鳴玉尹弼秉金光岳趙武範魚錫齡金東稷權之彦李秀夏鄭濡尹行履曺允大沈樂洙李殷模申大年李儒慶李錫夏權裕洪樂恒李顯默李東稷鄭致淳尹序東成德雨金純李羽逵吳鼎源申禹相金養根金復元韓泳宋民載李洪載趙錫龍李益運權儐申應淵李彦祜韓用龜趙恒鎭韓光植沈鏗張至顯尹翊東朴基正李周顯申光祜柳甲基。
정조 9년
以義禁府赦單子。傳于趙鼎鎭曰。最中物故。依他罪人例爻周。李琦鉉李尙烈閔致協罷職放送。黃檃放。
정조 9년
以義禁府赦單子。傳于洪仁浩曰。有臣宗甲義駿。依初下敎放送。
정조 9년
行都承旨尹蓍東。行左承旨李文源。右承旨趙鼎鎭。左副承旨洪仁浩啓曰。卽伏見歲抄單子下者。有趙德成李宅鎭敍用之命矣。兩人所坐。自來深重。當初疎放而給牒。已見咈於公議。今此遇赦而輒敍。恐有壞於隄防。至於有臣宗甲義駿等放送之命。尤有所不敢奉承者。蓋其負犯至重。決不可輕議於赦典。故昨秋大霈之下。屢勤聖敎。而亦因該府之覆難。至有待究竟之敎。則臺啓雖以處分間姑停。其未究竟則一也。臣等不得循例頒布。敢效繳還之義。惶恐敢啓。答曰。知道。放送旣與敍用有異。況昨秋赦典。至今不爲奉行。豈可成說。臺批亦以量處爲敎。此事不當一向爭執。卽爲頒布。至於二人敍用事。旣示甄錄之意。無關於此啓之從違。從後商量。亦無妨。所請依施。
정조 9년
趙鼎鎭。以禮曹言啓曰。今此凶逆懲討之典。實是擧國莫大之慶。旣行告廟頒敎之節。設科取人。自是次第應行之事。取考前例。則先王朝戊申庚戌年討逆慶科。設行庭試。乙亥年設行。除初試庭試。去丁酉年討逆慶科設行。有初試庭試矣。今番討逆慶科。以何年例擧行。而日字亦以何間推擇乎。敢啓。傳曰。庭試設初試。試取日字則若以七八月爲之。則與監試初試相値。今朔則窘速。來朔則方農。以何間設行當否。問議時原任諸大臣。更爲草記。可也。
정조 9년
洪仁浩。以禮曹言啓曰。今此討逆慶科取稟草記。傳曰。庭試設初試。試取日字則若以七八月爲之。則與監試初試相値。今朔則窘速。來朔方農。以何間設行當否。問議時原任諸大臣。更爲草記。可也事。批下矣。依批旨內辭意。發遣郞廳。問議于時原任大臣。則議政府左議政臣洪樂性。以爲。討逆慶科庭試。以何間設行當否事。有問議之命矣。四五月七八月之掣礙難便之端。果如聖敎矣。此科異於他科。時日之少爲差遲。雖甚泄鬱。八方儒武。咸聚觀光。然後可以夬伸同慶之意。若以九月間設行。則旣當農務收成之節。且無監試相値之弊。一儒一武。可無未赴之歎。參以事勢。恐合穩便。伏惟上裁云。領中樞府事臣金尙喆。病不收議云。領敦寧府事臣鄭存謙。以爲。討逆慶科。今當設行。八路儒武。將聚京師。今朔則遠人或有未及之慮。仲夏則農務不無相妨之弊。若以九月秋成後。推擇定日。則可無多士齎糧之艱。夬伸八方同慶之意。似爲便宜。伏惟上裁云。行判中樞府事臣徐命善。病不收議云。行判中樞府事臣李徽之。以爲。今此討逆慶科。宜卽設行。而八路儒武。咸聚觀光。然後可伸同慶之意。今朔則有窘急之慮。五月則有妨農務。慶科差遲。雖甚泄鬱。姑待秋成後。十月間設行。則與監試無相値之弊。多士有齎糧之足。以此推擇定日。事勢恐合穩便。伏惟上裁云。行判中樞府事臣李福源。以爲。五月旬以後則不但劇農。漸値炎熱。七八月則監試相値。九十月則收獲之時。農民之無暇。甚於春夏。今月豈非農節。而耕播則已訖。刈麥則未及。通計六七朔。惟此時爲稍暇。慶科事體。亦不宜遲延。以今晦來初間設行。則雖似窘束。而容可以知委八路。俾得趁期觀光。伏惟上裁云。行判中樞府事臣金熤。以爲。逆孼殲滅。賀儀已擧。設科志慶。自是次第應行之典。而八路文武。咸聚京師。播耘之節。收獲之時。實有妨稼穡之慮。十月一朔。旣畢農務。且非甚寒。以十月設行。似或便宜。伏惟上裁云。時原任大臣之議如此。上裁。何如。答曰。秋季冬初此二朔。農時旣過。隆寒未屆。趁此時設行。最似穩便。而朝聞筵臣言。納禾之節。民間役役。反有倍於耕耘云。今此收議之擧。蓋以九十月爲持難故耳。觀此李判府獻議。與筵臣言無異。卿等各具意見獻議。國子長明朝進詣泮宮。招致居齋鄕儒。詳問便否。仍令書進所懷。自本館枚擧草記事。分付。可也。
정조 9년
洪仁浩。以義禁府言啓曰。卽因本府赦單。有放逐鄕里罪人有臣等依初下敎放送之命矣。前後大霈。成命屢下。而臺啓旣在姑停。未及收殺。罪犯本自深重。有難遽議。不得循例擧行之意。惶恐敢啓。傳曰。以量處爲批之故。臺啓旣停。此亦量處。卿等何不擧行乎。若此則上下相持。將無出場之日乎。卽爲擧行後。草記。可也。
정조 9년
尹蓍東。以吏曹言啓曰。在前頒赦時。例有別歲抄書入之事。今番則何以爲之乎。敢稟。傳曰。書入。
정조 9년
尹蓍東。以吏曹言啓曰。別歲抄書入事。命下矣。居中居下。一體書入乎。敢稟。傳曰。只居中人書入。
정조 9년
大司憲金頤柱啓曰。臣之自來情地。有難以言責自居。而昨冬諫院暫膺。直緣懲討之是急。未暇私義之敢恤。身雖登筵。誠未格天。退逾慙悚。罪著違逋。旋以歲末賓對之未參。至被儒臣之論斥。竟歸譴罷之科。至今追思。冞切惶蹙。迺者憲長新命。本非如臣疲軟所可堪勝者。而在臣自靖之義。尤不可以府院之有異。時月之稍久。晏然冒據也。明矣。請命遞斥臣職。答曰。勿辭。
정조 9년
右承旨趙鼎鎭啓曰。大司憲金頤柱再啓煩瀆。退待物論矣。傳曰。知道。
정조 9년
執義李東郁啓曰。臣見識魯莽。言議巽軟。淸朝耳目之任。自知不稱。而昨冬待罪柏府之日。敢陳尹得孚李魯春設鞫嚴覈之請。繼而求對。欲伸聲討之忱矣。及登前席。聖敎嚴截。誨責備至。畢竟勘律。止於譴削。自訟愆尤。非罪伊榮。至今追思。惶汗浹背。伊時諫長疏斥。尤極深峻。至以塞責等語。聲罪甚嚴。滿心慙悚。無地自容。噫。名以三司。若或稽忽於懲討之大義。則論其負犯。萬戮猶輕。人言如是深緊。踪地益復危蹙。今於恩除之下。豈有進身之路。而爲參賀班。冒沒出肅。義分雖伸。廉防都壞。自顧多恧。人謂斯何。以此情勢。實無抗顔臺次之勢。請命遞斥臣職。答曰。勿辭。
정조 9년
右承旨趙鼎鎭啓曰。執義李東郁再啓煩瀆。退待物論矣。傳曰。知道。
정조 9년
領敦寧府事鄭存謙。行判中樞府事徐命善。行判中樞府事李徽之。左議政洪樂性。行判中樞府事李福源。行判中樞府事金熤等箚曰。伏以。惟天惟祖宗。默垂眷佑。亂逆遄伏於王章。賀儀載擧於大庭。臣民忭快。曷有其極。嗚呼。臣等之罪。可勝誅哉。當夏賊變出之日。旣不能刎首剚腹。粗效臣死之義。亦不能明目張膽。窮極誅覈。少洩神人之憤。伈泄玩愒。苟度時日。至使賊恭之變。又出天日之下。一則臣等之罪。二則臣等之罪。中夜思惟。心驚骨痛。不待人言。自知其非。昨伏見前大司諫李義行疏。論列俱有條理。辭意極其嚴正。自訟之餘。懣然心腹。受以爲罪。何辭可解。雖以福榮事言之。罪案律名之太不相襯。儘如諫臣之言。臣等之不忠不職。事事如此。尙逭嚴誅。已萬萬僥倖。今於公議峻發之後。尤何敢一向晏然。不思所以自處乎。泥首金吾。恭俟鈇鉞。勿胥有命。陳賀且迫。雖不得不黽勉趨參。而負犯自如。廉防亦重。未蒙勘處之前。無非臣等縮伏竢譴之日。玆敢退自嵩班。冒死聯籲。伏乞聖明。亟命有司重勘臣等之罪。以嚴邦憲。以勵臣分。不勝幸甚。取進止。答曰。省疏具悉卿等之懇。胥命之擧。已失於過當。又何陳箚控辭。卿等安心勿辭。仍傳曰。此批答。遣史官傳諭于時原任諸大臣。
정조 9년
戶曹判書趙㻐疏曰。伏以。天討旣行。亂賊伏法。輿憤少洩。賀儀載擧。臣民慶忭。曷有其極。仍伏念臣。罪在積逋。恩出曲諒。薄罷旋仍。召牌踵臨。而所下傳敎。諄複鄭重。況又賀禮隔宵。跛躄咸聳。臣於此不遑他恤。旣謝恩命。又參庭班。義分伸矣。志願畢矣。今則臣之至痛血懇。始可以更申鳴號於慈覆之下矣。然前後所陳。不誠不實。終不能感動天聽。乃以荒野廢蟄之蹤。屢作脩門顚倒之行。上而將貽羞於朝廷。下而將見笑於輿儓。俯仰慙戁。實不知措躬之所也。嗚呼。殿下於臣。天地也。父母也。天地之於萬物。靡不曲遂。父母之於赤子。靡不曲護。今臣所懇。出於肝膈。而徒畏煩瀆。不復控訴。則是臣自絶於天地也。自阻於父母也。臣豈忍爲此哉。況玆見職。非比閑司。暫時瘝曠。其弊孔棘。臣旣力辭於前。必遞乃已。而纔過數日。諉以再叨。揚揚行公。則是何異於以三四爲四三。而先正所謂去就爲市道者。政指此也。匹夫微諒。矢死難回。國體所關。宜施顯罰。玆敢陳章仰溷。恭俟重勘。伏乞聖明。特推至仁之德。以卒再生之恩。遞臣之職。治臣之罪。千萬幸甚。今臣此疏。如有一毫假飾。則亦願遄伏刑章。以爲事君不直者之戒焉。臣無任屛營祈懇之至。以戶曹判書趙㻐上疏。傳于趙鼎鎭曰。觀此疏語。太沒着落。無論三四與四三。又無論市塗與朝行。都是漫冗說話。昨旣謝命。今又參班。此等不緊上疏。豈可隨呈輒捧。當該承旨從重推考。朝家所以優禮臺臣。豈下於重臣。而一事再避。猶可退却。況此疏乎。原疏還給。